钦定古今图书集成/明伦汇编/氏族典/第251卷 > 张令
## 钦定古今图书集成/明伦汇编/氏族典/第251卷 > 张令

按《明外史张令传》：“令，永宁宣抚司人。天启九年，奢崇
明反，以令为总兵。令虽为贼用非其志。崇明败归永
宁，令结宋武等率众以降。崇明怒，杀令一家，夷其先
墓。巡抚朱燮元言令等为国忘家，请优擢示劝。命授
参将，屡从征讨有功，加副总兵，后实授建武游击。崇
祯中，屡迁副总兵，镇川北。七年，流贼入犯，总兵张尔”
奇以令为先锋，斩贼百馀级而还。杨嗣昌之督师也，
张献忠等悉奔兴安，为令所扼，不得入汉中，乃转寇
夔州。十三年二月，令与副将方国安大破之。令时年
七十馀，马上用五石弩，中必洞胁，军中号“神弩将。”巡
抚邵捷春以令守竹箘坪，防贼逸。九月，献忠兵大至，
令力战，中矢死。